হিস্টোরিয়া প্লান্টারাম (থিওফ্রাস্টাসের বই)
এনকোয়ারি ইনটু প্ল্যান্টস, বা, হিস্টোরিয়া প্ল্যান্টারাম (গ্রিক: Περὶ φυτῶν ἱστορία, পেরি ফাইটন হিস্টোরিয়া) হলো প্রাচীন গ্রীসের দার্শনিক থিওফ্রাস্টাস লিখিত একটি বই। এই বইটি থিওফ্রাস্টাসের পরামর্শদাতা এরিস্টটলের হিস্ট্রি অব অ্যানিমেলস, প্লিনি দ্য এল্ডারের ন্যাচারাল হিস্ট্রি এবং পেডানিয়াস ডায়োস্কোরাইডসের ডি ম্যাটেরিয়া মেডিকা - বইগুলোর ন্যায় প্রাচীনকালে লিখিত প্রাকৃতিক ইতিহাসের অন্যতম গুরুত্বপূর্ণ বই এবং এগুলোর মতই এটিও রেনেসাঁতে গুরুত্বপূর্ণ প্রভাব রেখেছিলো। থিওফ্রাস্টাস উদ্ভিদের গঠন, প্রজনন এবং বৃদ্ধি; বিশ্বজুড়ে উদ্ভিদের জাত; কাঠ; বন্য এবং চাষ করা গাছপালা এবং তাদের ব্যবহার পর্যবেক্ষণ করেন। বইটির নবম খণ্ডটি বিশেষভাবে উল্লেখ্যের দাবী রাখে, এতে উদ্ভিদের ঔষধি ব্যবহার সম্পর্কে আলোচনা করা হয়েছে, যা ভেষজ সম্পর্কিত প্রথম বইগুলোর মধ্যে একটি, যেখানে উদ্ভিদ থেকে আহরিত রস, আঠা ও রজন এবং কীভাবে সেগুলি সংগ্রহ করতে হয় তার বর্ণনা দেয়া হয়েছে। হিস্টোরিয়া প্লান্টারাম রচিত হয়েছিল খ্রিস্টপূর্ব আনুমানিক ৩৫০ অব্দ থেকে খ্রিস্টপূর্ব আনুমানিক ২৮৭ অব্দের মধ্যবর্তী সময়কালে দশটি খণ্ডে, যার মধ্যে নয়টি খণ্ড অদ্যাবধি টিকে আছে। বইটিতে, থিওফ্রাস্টাস উদ্ভিদকে তাদের ব্যবহার উপযোগিতার ভিত্তিতে বর্ণনা করেছেন এবং উদ্ভিদের পুনরুত্পাদন করার উপর ভিত্তি করে এদের একটি জৈবিক শ্রেণিবিন্যাস করার চেষ্টা করেছেন, যা উদ্ভিদবিদ্যার ইতিহাসে প্রথম পদক্ষেপ ছিলো। তিনি ক্রমাগত পাণ্ডুলিপিটি সংশোধন করতেন এবং তার মৃত্যুতে এটি অসমাপ্ত অবস্থায় থেকে যায়। এর অনেকগুলি উদাহরণের তালিকা সহ পাঠ্যটির সংক্ষিপ্তকৃত রচনা শৈলী ইঙ্গিত করে যে থিওফ্রাস্টাস পাণ্ডুলিপিটিকে পাঠ্য বই হিসাবে গড়ার ইচ্ছা না-করে বরং তার ছাত্রদের শিখনের জন্য বক্তৃতা দেওয়ার কাজের নোট হিসাবে ব্যবহার করতেন। হিস্টোরিয়া প্লান্টারাম প্রথম ল্যাটিন ভাষায় অনুবাদ করেন থিওডোরাস গাজা; অনুবাদটি ১৪৮৩ সালে প্রকাশিত হয়। জোহানেস বোডাইউস ১৬৪৪ সালে আমস্টার্ডামে একটি বারংবার উদ্ধৃত বিশদ ভাঁজ করা সংস্করণ প্রকাশ করেছিলেন যেটিতে তার সম্পূর্ণ ভাষ্য এবং কাঠে খোদিত চিত্র সংযুক্ত ছিলো। প্রথম ইংরেজি অনুবাদটি স্যার আর্থার হর্ট করেছিলেন এবং তা ১৯১৬ সালে প্রকাশিত হয়েছিল।